Έφυγε από τη ζωή από ανακοπή καρδιάς, σε ηλικία 86 ετών, ο πρώην βουλευτής της Β΄ Αθηνών Ιπποκράτης Σαββούρας.

Ο εκλιπών γεννήθηκε στην Μύρινα της Λήμνου το 1931, υπήρξε κτηνίατρος στο επάγγελμα και ασχολήθηκε ενεργά με την πολιτική και την τοπική αυτοδιοίκηση, ενώ είχε εκδώσει βιβλία και τοπικές εφημερίδες.

Κατά τη δικτατορία ανέπτυξε πλούσια αντιδικτατορική δράση και υπέστη σκληρά βασανιστήρια κατά την φυλάκισή του.

Το 1974, στις πρώτες εκλογές της Μεταπολίτευσης, εξελέγη βουλευτής με τη ΝΔ από την οποία διαγράφηκε το 1976. Επανήλθε σε αυτήν το 1989 και ήταν υποψήφιος βουλευτής του κόμματος στις εκλογές που ακολούθησαν μέχρι το 1996, ενώ το 2002 προσχώρησε τον ΛΑΟΣ.

Τα τελευταία χρόνια είχε ιδρύσει το Κόμμα «Κίνημα Εθνικής Αντίστασης», του οποίου ήταν πρόεδρος, ενώ στο παρελθόν ήταν επίσης υποψήφιος δήμαρχος και δημοτικός σύμβουλος στο Παλαιό Φάληρο

Η κηδεία του θα γίνει στις 12 το μεσημέρι, το Σάββατο 12 Αυγούστου, στον Ιερό Ναό της Παναγίτσας, στο Π. Φάληρο.